Rådets afgørelse
af 29. juni 2000
om indgåelse af aftalen i form af brevveksling om midlertidig anvendelse af protokollen om fastsættelse for perioden 3. december 1999-2. december 2002 af de fiskerimuligheder og det finansielle bidrag, der er omhandlet i aftalen mellem Det Europæiske Fællesskab og regeringen for Mauritius om fiskeri i de mauritiske farvande
(2000/445/EF)
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 300, stk. 2,
under henvisning til forslag fra Kommissionen(1), og
ud fra følgende betragtninger:
(1) Fællesskabet og Mauritius har ført forhandlinger for at fastsætte de ændringer eller tilføjelser, der skal foretages i aftalen mellem Det Europæiske Fællesskab og regeringen for Mauritius om fiskeri i de mauritiske farvande(2) ved udløbet af gyldigheden af protokollen om fastsættelse for perioden 1. december 1996-30. november 1999 af de fiskerimuligheder og det finansielle bidrag, der er omhandlet i aftalen(3).
(2) Som resultat af disse forhandlinger blev der den 3. december 1999 paraferet en ny protokol.
(3) I henhold til denne protokol har EF-fiskerne ret til at drive fiskeri i farvandene under Mauritius' højhedsområde eller jurisdiktion i perioden 3. december 1999-2. december 2002.
(4) For at EF-fartøjerne kan genoptage deres fiskeri, er det nødvendigt, at den pågældende protokol godkendes snarest muligt. De to parter har derfor paraferet en aftale i form af brevveksling om midlertidig anvendelse af den paraferede protokol fra dagen for dens parafering. Aftalen i form af brevveksling bør indgås i afventning af en endelig afgørelse i henhold til traktatens artikel 37.
(5) Fiskerimulighederne bør fordeles mellem medlemsstaterne på grundlag af den traditionelle fordeling af de fiskerimuligheder, fiskeriaftalen giver -
TRUFFET FØLGENDE AFGØRELSE:
Artikel 1
Aftalen i form af brevveksling om midlertidig anvendelse af protokollen om fastsættelse for perioden 3. december 1999-2. december 2002 af de fiskerimuligheder og det finansielle bidrag, der er omhandlet i aftalen mellem Det Europæiske Fællesskab og regeringen for Mauritius om fiskeri i de mauritiske farvande, godkendes herved på Fællesskabets vegne.
Teksten til aftalen og protokollen er knyttet til denne afgørelse.
Artikel 2
De fiskerimuligheder, der er fastsat i protokollen, fordeles således mellem medlemsstaterne:
- notfartøjer til tunfiskeri: Frankrig 20, Spanien 20, Italien 2 og Det Forenede Kongerige 1
- langlinefartøjer med flydeline: Spanien 19, Frankrig 13 og Portugal 8
- linefartøjer: Frankrig 25 BRT pr. måned i årsgennemsnit.
Hvis licensansøgningerne fra disse medlemsstater ikke udtømmer de i protokollen fastsatte fiskerimuligheder, kan Kommissionen tage licensansøgninger fra andre medlemsstater i betragtning.
Artikel 3
Formanden for Rådet bemyndiges hermed til at udpege de personer, der er beføjet til at undertegne aftalen i form af brevveksling med bindende virkning for Fællesskabet.
Udfærdiget i Luxembourg, den 29. juni 2000.